钦定古今图书集成/明伦汇编/家范典/第102卷 > 《送族侄扩之通州》华幼武
## 钦定古今图书集成/明伦汇编/家范典/第102卷 > 《送族侄扩之通州》华幼武

吾族最全盛，家声诗《礼》传。自遭丧乱后，谁能事陈编。
犹子苦好学，乡闾独称贤。文采珊瑚枝，照映棠棣篇。
时同竹林会，啸咏相周旋。一朝携酒至，别我荒城边。
问渠欲何之，言将适通川。通川渺何许，远在沧海壖。
府侯朱夫子，招我开讲筵。老怀极慰喜，汝去毋留连。
吹嘘千里外，感激故人怜。修程尽努力，慎勿中道捐。
蛟龙起春雷，雕鹗抟秋天。物遇各有时，立功须盛年。
此行非草草，著鞭宜尔先。要登青云路，忠义尚勉旃。
舟发梁溪水，帆拂狼山烟。骨肉重相思，两地心悬悬。
长江浩无波，系楫秋风前。行当赋清句，怀此山中泉。